b'\n_START_ARTICLE_\nHawker\n_START_SECTION_\nHistoria\n_START_PARAGRAPH_\nToimintansa p\xc3\xa4\xc3\xa4tt\xc3\xa4neen  Sopwith Aviation and Engineering Companyn johtajat kuten Sopwith ja koelent\xc3\xa4j\xc3\xa4 Harry G. Hawker perustivat 15. marraskuuta 1920 H. G. Hawker Engineering Company Limitedin, jonka toimialoihin sis\xc3\xa4ltyi autojen, moottoripy\xc3\xb6rien ja lentokoneiden osien valmistus Canbury Park Roadin tehtaalla Kingstonissa. Yhti\xc3\xb6n ensimm\xc3\xa4iset lentokoneet olivat yl\xc3\xa4tasoinen Duiker tiedustelukone, Woodcock y\xc3\xb6h\xc3\xa4vitt\xc3\xa4j\xc3\xa4 ja koulukone, kaksipaikkainen tiedustelukone Hedgehog, yksipaikkainen h\xc3\xa4vitt\xc3\xa4j\xc3\xa4 Heron, torpedopommittaja Horsley ja tulevan p\xc3\xa4\xc3\xa4suunnittelijan Sydney Cammin ultrakevyt Cygnet._NEWLINE_Camm suunnitteli kaksipaikkaisen kaksitasoisen p\xc3\xa4iv\xc3\xa4pommittajan Hartin, joka teki ensilentonsa Rolls-Royce FXI -moottorilla kes\xc3\xa4kuussa 1928. Hartia valmistettiin lopulta kaikkiaan 2\xc2\xa0506 kappaletta, mik\xc3\xa4 oli suurin m\xc3\xa4\xc3\xa4r\xc3\xa4 yksitt\xc3\xa4ist\xc3\xa4 mallia sotien v\xc3\xa4lill\xc3\xa4 Britanniassa._NEWLINE_Yhti\xc3\xb6n menestys johti Hawker Aircraft Limitedin perustamiseen 18. toukokuuta 1933. Gloster ostettiin kes\xc3\xa4kuussa 1934 ja muodostettiin 1. hein\xc3\xa4kuuta 1963 Hawker Siddeley Aircraft Company Limited, johon kuuluivat Hawkerin ja Glosterin lis\xc3\xa4ksi Sir W. G. Armstrong Whitworth Aircraft, Armstrong Siddeley Motors, Air Service Training ja A. V. Roe. Hurricane teki ensilentonsa 6. marraskuuta 1936. Koneita valmistettiin kaikkiaan yli 14\xc2\xa0000 kappaletta seuraavien kahdeksan vuoden aikana.'